google/wiki40b huggingface dataset:
Aleutergropa

Aleutergropa er ei djuphavsrenne i det nordlige Stillehavet. Den går langs sørsida av øygruppa Aleutene fra Alaskabukta og vestover til Kommandørøyene, øst for Kamtsjatkahalvøya. Renna er 3700 kilometer lang. Maksimalt havdjup er 8 109 meter. Aleutergropa er danna i subduksjonssona der Stillehavsplaten møter Den nordamerikanske kontinentalplaten.
Raise Gruppen

Raise Gruppen er et norsk selskap, og et av Europas største frisørkonsern. Raise Gruppen driver frisørkjedene Nikita Hair Norway, Nikita Hair Sweden, Nikita Hair USA, Sayso Hair & Style AS, Sayso Hair & Style AB, Norsk Frisørskole, International Hair Academy og Raise Studio & Academy. Selskapet ble startet av gründer Inger Ellen Nicolaisen i 1984, og har i dag over 1000 medarbeidere. Nicolaisens datter, Christinah Nicolaisen, er styreleder i Raise Gruppen AS. Raise Gruppen AS eies av Raise Gruppen Holding AS hvor Inger Ellen Nicolaisen er styreleder og eier 100% av aksjene.
Lewis Hunt

Biografi

Lewis Hunt, som har vært en del av Derby County sitt fotballakademi, skrev under på sin første profesjonelle kontrakt med Derby i august 2000. Han spilte sin første kamp for the Rams 10. september 2002 mot Mansfield Town i den engelske ligacupen. Den 17. september 2002 fikk Hunt sin ligadebut for Derby County da klubben vant 1-0 over Crystal Palace. Totalt fikk han med seg 10 ligakamper og 2 cupkamper for klubben fra Derbyshire i 2002/03-sesongen.
Etter å ha spilt 1 kamp for Derby i første del av 2003/04-sesongen skrev Lewis Hunt under på en låneavtale med Southend United i oktober 2003. Han debuterte for the Shrimpers 1. november 2003 i en ligakamp mot Northampton Town, og han spilte 26 ligakamper for Southend i siste del av 2003/04-sesongen før han returnerte til Derby i mai 2004.
I juli 2004 skrev han under på en permanent avtale med Southend United, og da 2004/05-sesongen var over hadde Hunt fått bokført 31 ligakamper for klubben fra Essex. Den påfølgende sesongen spilte han 30 ligakamper Southend. Den 19. september 2006 scoret Hunt sitt første klubbmål i karrieren, og det skjedde i en ligacupkamp mot Brighton & Hove Albion. Hans første ligamål for Southend kom 1. januar 2007 da klubben vant 3-1 over West Bromwich Albion.
Etter 2007/08-sesongen ble han løst fra kontrakten med Southend United og 23 juli 2008 signerte han en toårskontrakt med Wycombe Wanderers.
Gung Ye

Liv og virke

Gung Ye var sønn av kong Heonan eller kong Gyeongmun. En sannsiger hadde fortalt om et syn der et nyfødt barn ville føre til katastrofe for Silla, så kongen beordret drapet på barnet. En sykepleier klarte å gjemme Gung Ye og sørget for hans oppvekst. Han sluttet seg til Yang Gils opprørsstyrke i 892.
Etter nesten 1000 år som sentralstyrt kongedømme var Silla blitt ustabailt. Gung Ye startet sitt eget opprør og absorberte etter hvert Wang Geons styrker i Songak, og i 898 etablerte han hovedstaden der. Han slo etter hvert Yang Gil og andre lokale ledere i det sentrale Korea og proklamerte seg selv som konge over det senere Goguryeo i 901.
Han byttet navn på riket til Majin i 904, og til Taebong i 911. Gung Ye flyttet hovedstaden til Cheolwon i 905. Taebong på sitt største omfattet et geografisk område som tilsvarer dagens Nord-Hwanghae og Sør-Hwanghae, Gyeonggi, Gangwon/Kangwon, Pyongyang, Nord-Chungcheong og de sørlige delene av Sør-Jeolla.
Senere proklamerte Gung Ye seg selv som Buddha og ble en riktig tyrann som dømte alle som gikk mot han til døden, inkludert hans egen kone, Lady Gang. I 918 hadde fire av hans egne generaler fått nok, Hong Yu (홍유, 洪儒), Bae Hyeon-gyeong (배현경, 裵玄慶), Shin Sung-gyeom (신숭겸, 申崇謙) og Bok Ji-gyeom (복지겸, 卜智謙) tok makten i landet og innsatte Wang Geon som konge. Like etter ble det nye kongedømmet Goryeo proklamert.
Hosingen

Hosingen er et tettsted og en tidligere kommune i Luxembourg. Kommunen, som hadde et areal på 45,28 km², ligger i kantonen Clervaux i distriktet Diekirch. I 2005 hadde kommunen 1 628 innbyggere.
Den 24. mai 2011 ble kommunene Consthum, Hoscheid og Hosingen slått sammen. Den nye kommunen fikk navnet Parc Hosingen.
Snurrevarden

Snurrevarden i Karmøy kommune, Rogaland, er Norges første kommersielle (Gasnor) måle- og reguleringsstasjon ved den utgående Statpipe-rørledningen, der naturgassen tappes, tørkes og reduserer trykket før den transporteres/distribueres videre i lavtrykksnettet på ca. 50 kilometer, ca. 45 millioner Sm3 i året (2005). Anlegget har en kapasitet på opptil 200 millioner kubikkmeter i året.
Olga Dysthe

Utdanning og virke

Olga (Øvreberg) Dysthe tok artium ved Firda Gymnas i 1960, lærerprøve i Bergen i 1963 og ble magister i litteraturvitenskap i Tromsø i 1975 på avhandlingen Soge og etisk fostring : barnebokforfattaren Johannes Heggland. Hun var adjunkt i Åsane fra 1964 til 1968 og lektor i Tromsø fra 1975 til 1989. Hun var også praksislærer ved Universitetet i Tromsø fra 1981 til 1989. Hun tok doktorgraden i anvendt språkvitenskap på en studie av hvordan lærere brukte skriving og samtale som redskap for læring. Fra 1994 har hun vært ansatt i utdanningsvitenskap ved Psykologisk fakultet, Universitetet i Bergen, der hun har arbeidet med universitetspedagogikk og vært med å bygge opp pedagogikkfaget. Hun har skrevet og redigert 7 bøker og publisert en lang rekke artikler både på norsk og engelsk om læring og undervisning, spesielt om skriving, vurdering, veiledning og bruk av teknologi for å fremme læring. I 2006 deltok hun i finalerunden for SFF (Senter for fremragende forskning): i-TELL (Intermedia Technology Enhanced Lifetime Learning); ledet av professor Barbara Wasson
Torden, fullkommen forstand

Torden, fullkommen forstand er en dikt med gnostisk innhold, skrevet senest i 350. Teksten ble funnet som en del av Nag Hammadi-skriftene i 1945. Det er opprinnelige skrevet på gresk, men den bevarte teksten er en koptisk oversettelse.
Teksten er en monolog fremsatt i første person av et kvinnelig vesen, av åndelig natur. Teksten består av en rekke «jeg er»-utsagn som er både gåtefulle og paradoksale. Kvinnen som taler fremstilles som bindeleddet mellom det skapte og den skjulte guddommen. Teksten kan være påvirket av hyllester til Isis i egyptisk mytologi, og til «Sophia», den personifiserte visdommen, i gresk mytologi.
Teksten har hatt vid utbredelse. Utdrag har blitt brukt av Toni Morrison som epigram i romanene Jazz og Paradis. Umberto Eco siterte det i romanen Foucalts pendel. Filmregissøren Jordan Scott brukte diktet i en kortfilm fra bymiljøer, hvor teksten gikk som voiceover. Det er brukt i en episode av tv-serien Millennium, og har blitt brukt av musikkgrupper som Current 93, Nurse With Wound, Tulku og Aarni.
Teksten er gjengitt på norsk i samlingen Gnostiske skrifter, 2002.
Euryphaedra thauma

Utseende

En middelsstor sommerfugl. Oversiden av vingene er mørk langs kantene, blekgul i midten. Langs den indre del av forkanten er det tre svarte ringer, blå i midten.

Utbredelse

Arten er utbredt i tropisk Afrika.
Arten er kjent fra Kamerun, Gabon og den vestlige delen av den Den demokratiske republikken Kongo.
Pingtan

Pingtan (kinesisk: 平潭县; pinyin: Píngtán Xiàn) er et fylke i provinsen Fujian i Folkerepublikken Kina. Det ligger i byprefekturet Fuzhou. Det er et øyfylke som består av 129 større og mindre øyer og tusenvis av holmer og skjær.
Fylket hadde 382 624 innbyggere i 1999.
Språket fuzhouhua tales i området.

Administrative enheter

Fylket består av syv storkommuner og åtte kommuner.
Priolo Gargallo gasskraftverk

Priolo Gargallo gasskraftverk er et varmekraftverk beliggende i provinsen Siracusa i regionen Sicilia i Italia, inne på det store, petrokjemiske raffineriområdet ISAB. Det har en installert produksjonskapasitet på 750 MW fordelt på 2 x 250 MW blokker med kombinasjonssyklus 2+1 gassturbiner, og 2 x 125 MW med dampturbiner. Anlegget ble utbygd omkring 2000–2004. Brenselstypen er naturgass, og operatør er energiselskapet Enel SpA. Utstyret er levert vesentlig av Ansaldo og Siemens.
På samme industriområde ligger Isab Energy gasskraftverk på 552 MW, som utnytter syngass fra rafinneriets asfaltproduksjon.
Sommerfestivalen i Selbu

Sommerfestivalen i Selbu arrangeres på Årsøya, ved Selbusjøen og midt i utløpet av Nea, ca. 1 km fra Selbu sentrum. Sommerfestivalen i Selbu, også (feilaktig) kalt Selbufestivalen, begynte i 2002 med 5 500 besøkende og DDE, Dirty Boots, Slank Bakfra, Lassie n the Lads, Too Far Gone og Hellbillies på scenen. Den vokste ganske raskt, og til femårsjubileet besøkte litt over 16 000 festivalen, med ca. 8 000 betalende gjester hver dag år, ifølge festivalens offisiell nettside. I november 2014 gikk Selbu Arrangement, selskapet som drev Sommerfestivalen, konkurs.

Sommerfestivalen 2008

Festivalen satt nok en gang ny rekord med totalt 27 000 besøkende over to dager.
Pilodeudorix

Utseende

Middelsstore, bredvingede stjertvinger med en tynn stjert på bakvingen. Hannens overside er skinnende blå med smalt svarte ytterkanter. Undersiden er mørkbrun med to smale, hvite tverrbånd.

Utbredelse

Slekten er utbredt i tropisk Afrika, de fleste av artene i de sentrale og vestlige delene.
Brigitte Horney

Liv og virke

Brigitte Horney var datter av den kjente psykoanalytikeren Karen Horney og vokste opp i Dahlem. I mer enn et tiår var hun engasjert ved Volksbühne Berlin. Hun gjorde seg berømt i den populære filmen Liebe, Tod und Teufel fra 1934, der hun sang So oder so ist das Leben.
Horney var god venninne av skuespilleren Joachim Gottschalk og opptrådte sammen med ham i fire filmer. Til tross for at Gottschalk falt i unåde under nasjonalsosialismen, deltok hun likevel i begravelsen hans i 1941. Dette til tross for de politiske og karrieremessige følgene dette innebar. Hun hjalp også den jødiske vertinne til hennes norske venn Gerd Høst i Berlin.
Etter den andre verdenskrig ble hun amerikansk statsborger, men fortsatte jevnlig å besøke Tyskland. Hun hadde blant annet et hus i Bayern. Hun fortsatte å arbeide innen film og fjernsyn (blant annet i Oliver Twist) inntil hun døde i 1988.
Generalkommandoen

Generalkommandoen er en bygning plassert på Sct. Mathias Gade 96, like overfor Viborgs Middelalderlige Katedralskole i Viborg. Den er oppført i 1913 etter tegninger av arkitekt Søren Vig-Nielsen (1876–1964), og var inntil 2007 eiet og benyttet av Forsvaret. Bygningen har vært fredet siden 2006.

Historie

Bygningen ble bygget på grunn av at Viborg ble det militære sentrum for Fyn og Jylland, etter hærloven av 1909 bestemte at 2. Generalkommando skulle flyttes fra Aarhus til Viborg, som én av to generalkommandoer i landet. Det var Viborg kommune som skulle stå for oppføringen av bygningen, og innkvartering av det medfølgende personale. Jyske brigade fikk også sitt stabskvarter i bygningen. I 1923 ble Generalkommandoen i Viborg nedlagt, og bare Generalkommandoen i København var igjen. Jyske brigade skiftet navn til 2. jyske divisjon, og igjen i 1933 til Jyske divisjon. Staben benyttet Generalkommandobygningen inntil november 1942, da tyskerne under andre verdenskrig flyttet alle danske militære avdelinger vekk fra Jylland.
Etter krigens avslutning kom bygningen igjen i Forsvarets besittelse. Forsvarets Bygningstjeneste overtok bygningen i 1959, etter at innkvarteringsloven av 1924 var blitt opphevet, og dermed Viborg kommunes forpliktelser overfor personalet og bygningene. I 1976 flyttet Bygningstjenesten selv inn i bygningen som eneste bruker av Generalkommandoen. Forsvarets Bygningstjeneste flyttet i 2007 personalet til Hjørring, og Forsvaret solgte bygningene til en privat eier.
Mamma Mia! (film)

Handling

Sophie (Amanda Seyfried) skal gifte seg og er på jakt etter faren sin før den store dagen. Det er bare ett problem – hun er ikke helt sikker på hvem han er. Etter å ha lest morens (Meryl Streep) gamle dagbøker i all hemmelighet, oppdager hun at han er en av morens tre tidligere kjærester. Selv om hun vet at moren ville være i mot det, inviterer hun alle tre. Sophie prøver desperat å skjule dem for moren, men det går ikke lang tid før moren finner dem og moroa starter.

Innspilling

Filmen er spilt inn på de greske øyene Skopelos og Skiathos.

Soundtrack

Filmens lydspor, Mammia Mia! (The Movie Soundtrack) er utgitt på CD av plateselskapet Universal Music. Albumet består av sytten klassiske ABBA-låter, innspilt med skuespillerne selv som sangere.
Longmen (Huizhou)

Longmen (kinesisk: 龙门县; pinyin: Lóngmén Xiàn) er et fylke i den kinesiske provinsen Guangdong. Det ligger i byprefekturet Huizhou.
Befolkningen var på 308 835 innbyggere i 1999.
Camp Williams

Camp Williams var et hus reist i 1910 av det britiske gruveselskapet Northern Exploration Company på nordbredden av Braganzavågen , nord for dagens tettsted Sveagruva. Dette huset ble brukt av selskapet vinteren 1911-1912, samme året som svenske skjerpere tok utmål på Sveagruva. Stedet ligger helt nord i Van Mijenfjorden, helt sørøst i Nordenskiöld Land på sentrale Spitsbergen, Svalbard.
I sør lå Camp Margareth
Anlegget inngikk i det som utgjorde Fangstfelt 6 (Braganzafeltet). Hytta ble antakelig brukt i norsk pelsdyrfangst i tiden før andre verdenskrig.
Sven-Erik Magnusson

Biografi

På skolen spilte han blokkfløyte og klarinett. Magnussons første idol var Benny Goodman. Sven Svärd og Ingvar Karlsson vervet ham til en spillejobb på en SSU-dans i 1956, og sammen dannet de Sven-Ingvars. Utover sine 60 år som sanger i Sven-Ingvars fremtrådte Magnusson i flere andre konstellasjoner. Sønnen Oscar Magnusson skulle gå i sin fars fotspor med å spille og skrive musikk. På samlealbumet Livet är nu (2005) er en av låtene, «Det liv du lever nu», skrevet av Oscar Magnusson.
Sven-Erik Magnusson sang viser med gitaristen Christer Magnusson, spilte på klubber med gruppen The Few, som senere ble Black-Ingvars, og turnerte med Lasse Holm under Diggiloo-turnén. Tidlig i 1990-årene sang han i gruppen Supertrion med Sten Nilsson og Christer Sjögren. I 1979 gav han ut soloalbumet Jag har vandrat mina stigar.
Han var gift med Eva Magnusson, født 1954, og de fikk to barn.
Barnetimeboka

Barnetimeboka er en felles betegnelse på barne- og ungdomsbøker skrevet av lyttere av Lørdagsbarnetimen i NRK radio i fellesskap gjennom dette programmet. Den første barnetimeboka kom ut i 1953 under tittelen Rømlingen på Neptun.
Skrivingen har ofte vært organisert som en stafett der en forfatter har skrevet første kapittel av en historie, og der lytterne siden har sendt inn tekstforslag og tegninger til nye kapitler.
En del av overskuddet av boksalget har gått til et godt formål, også utvalgt av lytterne.
Bøkene Toya fra 1955 og Petter fra Ruskøy fra 1957 ble senere filmatisert.
Expo 2010

Expo 2010 var en verdensutstilling avholdt fra 1. mai til 31. oktober 2010 koordinert av Bureau of International Expositions. Utstillingen fant sted i Shanghai, Folkerepublikken Kina, med temaet Better City, Better Life.
Over 200 land og organisasjoner hadde stand på utstillingen. 
Da verdensutstillingen var over hadde 73 084 400 mennesker besøkt den og Expo 2010 slo dermed den gamle rekorden som var satt av Expo 70. Opp mot 94% av de besøkende var kinesere.
The Casualties

The Casualties er et amerikansk punkband. De startet på våren i 1990 i New York. En av de første låtene var «fuck you all». Etter dette er det kommet mange sanger, f.eks. «made In N.Y.C.», «Unknown Soldier» og «Get Off My Back». Vokalisten, Jorge, er opprinnelig fra Mexico og fremfører derfor de fleste sangene på mexikansk på turneer i Mexico. The Casualties er ikke så kjente i Norge, men det går rykter om at de skal spille på Stavanger Punkrock Festival i 2008.
Collateral

Handling

Vincent er en leiemorder av verdensklasse. Max er en ulykkelig drosjesjåfør som en natt plukker opp Vincent. Max blir Vincent's sjåfør for natten. Ett oppdrag, fem stoppesteder, fem ofre og en flukt. Deres liv blir ikke det samme igjen.
UBIGEO

UBIGEO er kodesystemet for geografiske steder (spansk: Código Ubicacíon Geográfica) i Peru brukt av Perus nasjonal statistikkbyrå (spansk: Instituto Nacional de Estadística e Informática INEI) for å kode den primære administrative inndelingen: regioner (spansk: regiones), den andre administrative inndelingen: provinser (spansk: provincias) og det tredje inndelingsnivået: distrikter (spansk: distritos).
Energi Nord Arena

Historie

Stadion ble innviet i 1920, og i de kommende årene fikk politikere øynene opp for anleggets virkelige verdi. Allerede i 1927 forstod man alle mulighetene man hadde med anlegget. En tribune med 300 sitteplasser, garderober og møtelokaler ble oppført. I 1937 kom enda en tribune med ståplasser. Tribunen brant ned i 1959, og ble erstattet med et moderne stadion med plass til 20 000 tilskuere. 
Den første idrettshallen ble bygget i 1963, mens de to andre fulgte i henoldsvis 1986 og 1991.
I 2002 ble fotballstadion renovert, og alle tribuner fikk tak.

Annet

Fotballstadion har en tilskuerkapasitet på 13 800 (7 800 sitteplasser). Ved internasjonale kamper kan tilskuerkapasiteten endres til 10 500 (alle sitteplasser). Banen måler 105 x 70 meter, med flomlys på 1 200 lux.
Den 20. november 2007 solgte AaB Fodbold navnerettighetene til Energi Nord, som blir navnesponsor til den 31. desember 2011.
KV «Lafjord»

KV «Lafjord» var frem til 2008 et norsk kystvaktfartøy som opererte i ytre kystvakt. Skipet hadde hjemmehavn i Bergen (Haakonsvern), og var underlagt KV Sør. KV «Lafjord» hadde ansvar for den nordlige delen av Nordsjøen. Den ble da overtatt av Seivåg shipping og bygget om til brønnbåt og med nytt navn MS «Seivåg».
Carl Hamilton (diplomat)

Bakgrunn

Hamilton var sønn av godseieren friherre Hugo Hamilton (1802-1871) og friherrinnen Ebba von Essen.

Karriere

Etter å ha avlagt juris kandidat-eksamen ved Stockholms högskola i 1910, ble Carl Hamilton attadjé ved Utrikesdepartementet i 1911. Samme år ble han med i den svenske representasjon i London, året deretter i Paris. 
I år 1914 ble han 2. legasjonssekretær, i 1919 1. legasjonssekretær, i 1921 legasjonsråd og 1923 envoyé og sjef for den politiske og handelspolitiske avdelingei Utrikesdepartementet. Mellom 1925 og 1931 var Hamilton svensk sendemann i Helsingfors og ble i 1931 utnevnt til kabinettssekretær.
Carl Hamilton ble envoyé i København i 1934. Den svenske regjeringen mente etter utbruddet av annen verdenskrig at den kritiske situasjonen i Europa gjorde at det var nødvendig med en yrkesdiplomat i posten som utenriksminister i stedet for en politiker. Da den svenske ambassadør i København Carl Hamilton avslo, falt valget på Christian Günther. Hamilton fortsatte i København og var der under den tyske invasjonen den 9. april 1940. 
I 1941 ble han landshövding i Östergötland, noe han forble til 1956, da han ble ordfører for Riddarhusdirektionen. Han ble ansett å være en av sin samtids fremste svenske diplomater. Han var rettsridder og kommendator fra 1961 for Johanniterordenen i Sverige.

Familie

Han giftet seg i 1918 med grevinnen Märta De la Gardie. De fikk barna Fredrik-Adolf, Gustaf, Margareta og Carl-Diedric.
James Strong

James Strong er en britisk regissør og manusforfatter. Han har blant annet regissert episoder av Holy City, Doctors, Doctor Who og Torchwood.
Fast & Furious

Handling

Dominic Toretto (Vin Diesel) må starte et helt nytt liv i Latin America etter å ha rømt i Brian O'Connor (Paul Walker) Toyota Supra i Los Angeles. Han lever av å reparere, tune og style biler og stjele store mengder bensin med gjengen sin. Plutselig en dag får han en skrekkelig telefon fra søsteren Mia (Jordana Brewster) om at kjæresten hans Letty (Michelle Rodríguez) er død etter et bilrace. På åstedet ser Dom at hun ikke ble drept av crashet, men av han som hun kjørte mot, nemlig Fenix Calderon (Laz Alonso). Her starter jakten på Fenix for Dominic.
Samtidig som alt dette skjer møter vi igjen Brian O'Connor som jobber som politiagent i området nær Mexico. Han er på en sak som involverer store penger og dop. I etterforskningen oppdager Brian at banden han jakter på inneholder Fenix, mannen som drepte Letty, og dermed slår Brian og Dom seg sammen om å fakke banden.
Jan Espen Kruse

Karriere

Kruse har arbeidet i NRKs utenriksredaksjon siden 1990. Han var NRKs korrespondent i Moskva fra 1991 til 1996, i Washington, D.C. fra 2003 til 2007 og på nytt i Moskva fra 2018 til dags dato.

Personlig

Kruse har gjennomført det militære språkkurs i russisk og kommer opprinnelig fra Stavern.
Edderdun

Edderdun er dun fra ærfugl.
Ærfuglungene har fjærdrakt allerede ved klekkingen og forlater redet umiddelbart etterpå. Innsamlingen av duna foregikk etter at ungene hadde forlatt reiret. Duna stammer fra brystpartiet hos fuglen, og brukes av fuglene som fōring og varmeisolering i reiret under ruging. Den er lett og har stor evne til å danne masse med stort luftinnhold. Duna har fra gammelt vært regnet som det aller fineste fyll i dyner, og edderdunsdyner er både lette og godt varmeisolerende. Slik var det et statussymbol å eie en edderdunsdyne, og den var kostbar. Det kreves dun fra rundt 60 reir for å få en kg ferdig renset dun. Det er nok til en dyne.
Fra tidlige tider og fram til andre verdenskrig har dunnæringen vært en viktig attåtnæring for fiskeribefolkningen langs Norskkysten, og noen steder som på Vega har dunsanking pågått og kunnskapen bevart opp til vår tid. Ærfuglen er nå fredet, og dunsanking er stort sett opphørt, med få unntak. I dag sankes bare rundt 10 kg ærfugldun, nok til 10 dyner.
Rogaland Fotballkrets

Historie

Rogaland Fotballkrets ble offisielt stiftet 31. mars 1911 av Viking, Stavanger Idrettsforening og Vidar. Allerede i 1906 var det blitt dannet en Vestlandsk Fodboldkreds, der også Bergen var med. I 1911 ble denne kretsen delt i to – Bergen og Omegns krets og Vesterlen krets. Vesterlen krets omfattet distriktet mellom Haugesund og Kristiansand, men området Flekkefjord-Kristiansand ble senere skilt ut, og kretsen fikk navnet Rogaland Fotballkrets i 1918.

Kretsmesterskap

Fra 1911 og fram til etableringen av et landsomfattende seriesystem i 1937, ble det kåret kretsmester i klasse A. Stavanger Idrettsforening vant det første kretsmesterskapet i 1911, og klubben vant totalt 15 kretsmesterskap i perioden. Mot slutten av 1920-tallet overtok Viking hegemoniet og sikret seg 10 kretsmesterskap. Foruten SIF og Viking, vant Brodd to kretsmesterskap.

Kretslaget

Allerede i 1910 spilte Rogaland kretslag sin første kretslagskamp. Kampen ble spilt i Bergen 17. juli 1910 og Rogaland tapte 2-8 for Oslo. Fram til 1977 spilte Rogaland kretslag 91 kamper, hvorav 57 mot andre norske kretslag. Vikingspillerne Reidar Kvammen og William Danielsen har rekorden i antall kamper og mål for kretslaget. Begge spilte 17 kamper. Kvammen scoret 13 mål, mens Danielsen scoret 11 mål.

Kvinnefotball

Etter initiativ fra pionerklubben Mulier ble det etablert kretsmesterskap for kvinner i 1973. Den første kretstmester for kvinner ble Haugar. Da en landsomfattende serie for kvinner ble etablert i 1987, vant Klepp det første seriemesterskapet for kvinner.